Vasiuganje

Vasiuganje eller Vasiugan-sumpene (russisk: Васюганские болота – Vasiuganskije bolota) er et sumpområde i vest-Sibir, sør for det vestsibirske lavland. Det dekker et område på 53 000 km², og er med det en av verdens største sumper. Vasiuganje ligger i Novosibirsk, Omsk og Tomsk oblast i Russland, mellom elvene Ob og Irtysj. Mot sør går sumpene over i Den barabinske steppe. Vasiugan-sumpene oppsto for 10 – 15 000 år siden, og har konstant utvidet seg hele tiden siden. De er et viktig ferskvannsreservoar for regionen, og flere elver har sitt utspring der. Vasiuganje er et viktig leveområde for mange truede arter. Området inneholder store reserver av petroleum, og produksjon av olje og gass er blitt en betydelig industri i regionen. Vasiuganje inneholder også enorme reserver av torv.